După decesul lui Costel Corduneanu, liderul clanului cu același nume, șefia a fost preluată de frații acestuia, în principal de Adrian „Beleaua” Corduneanu. De-a lungul timpului, acesta a avut mai multe probleme cu legea și pare că nici acum nu scăpat de ele. În prezent, Adrian Corduneanu, dar și soția sa riscă să fie executați silit. În ce dosar sunt implicați cei doi?
În data de 15 aprilie, Costel Corduneanu, unul dintre cei mai cunoscuți interlopi din Iași şi șeful clanului cu același nume, zis Ștefan cel Mare al Moldovei, s-a stins din viață. Acum, la șefia clanului au venit frații acestuia, printre care și Adrian Corduneanu, cei doi fiind destul de apropiați. Ei bine, chiar înainte de Paște, se pare că problemele nu îi ocolesc pe cei din familie. „Beleaua” și Ramona, soția sa, riscă să fie executați silit.
De-a lungul timpului, Adrian Corduneanu a fost cercetat în mai multe dosare, pentru diverse infracțiuni și încă este. Însă, problemele recente pe care acesta le are sunt de altă natură. Mai exact, „Beleaua” și soția sa sunt executați silit de Investcapital Ltd și ING Bank. Soții Corduneanu au formulat o contestație la executare, iar dosarul a fost înregistrat pe 7 septembrie 2023 la Judecătoria Iași, conform datelor de pe portalul instanțelor de judecată.
Dosarul în cauză a avut mai multe termene, în care pronunțarea a fost amânată. De exemplu, la cel din 15 februarie 2024, instanţa a arătat că, având în vedere că la momentul stabilirii primului termen nu era depus dosarul de executare, nu s-a putut calcula taxa judiciară de timbru care nu a fost calculată şi pune în vedere contestatarilor Adrian și Ramona Corduneanu să achite taxa judiciară de timbru în cuantum de 1.000 lei. Dacă nu se plătește taxa, cererea celor doi ar putea fi anulată.
Mai mult, Adrian Corduneanu și partenera sa au posibilitatea de a formula cerere de ajutor public judiciar în 5 zile şi de reexaminare în termen de 3 zile. La solicitarea instanţei, avocatul familiei Corduneanu a procedat la semnarea cererii în original. De asemenea, se precizează și că avocatul a făcut dovada achitării foto copierii celor două dosare de executare silită, respectiv dosarul prezent şi cel anterior. Acesta a solicitat şi stabilirea taxei judiciare de timbru, însă deja i s-a pus în vedere să o achite. De asemenea, acesta a invocat şi prescripţia dreptului de a obţine executarea silită.
În continuarea, avocatul celor doi soți a mai solicitat, având în vedere faptul că a mai existat un dosar execuţional în 2014, pentru a putea fi verificate prescripţiile invocate, anexarea dosarului de la Biroul Executorului Judecătoresc. De atunci, dosarul a mai avut două termene amânate, pe 11 aprilie și 26 aprilie 2024. Iar acum, Judecătoria Iași a stabilit ca următorul termen în dosarul în care soții Corduneanu contestă executarea silită să aibă loc în data de 10 mai 2024.
De asemenea, Adrian Corduneanu este implicat și în alte dosare. În cel mai recent dintre ele, bărbatul este cercetat pentru cămătărie și înșelăciuni imobiliare, cu un prejudiciu de aproximativ 2,2 milioane de euro. Acuzațiile sunt pentru constituirea unui grup infracţional organizat, înşelăciune cu consecinţe deosebit de grave, înşelăciune, fals intelectual, fals în declaraţii, abuz în serviciu, camătă, spălarea de bani şi deţinerea de droguri de risc şi de mare risc în vederea consumului propriu.
Un alt dosar în care numele lui Adrian Corduneanu apare este pentru șantaj și intimidare în favoarea unui lanț de cazinouri. În acest caz, procurorii susțin că acuzații au reușit, prin forță, să stopeze extinderea unor săli de jocuri de noroc concurente.